b'\n_START_ARTICLE_\nChiva\n_START_SECTION_\nArchitekt\xc5\xabra\n_START_PARAGRAPH_\nSvarbiausias miesto objektas \xe2\x88\x92 XVII a. I\xc4\x8dan Kalos \xc5\xa1achristanas su citadele. Aplink j\xc4\xaf XIX a. susiformavo gynybin\xc4\x97mis sienomis apjuosta miesto dalis \xe2\x88\x92 Di\xc5\xa1an Kala. Yra i\xc5\xa1likusios gynybin\xc4\x97s sienos su vartais. Gausu XVII\xe2\x88\x92XIX a. me\xc4\x8de\xc4\x8di\xc5\xb3, minaret\xc5\xb3 ir medresi\xc5\xb3. Yra XIV a. pr. Saido Alovidino mauzoliejus bei 1810\xc2\xa0m. pastatytas Pahlavan Mahmudo mauzoliejus. XX a. pab. senamiestis rekonstruotas, naujamiestyje pastatyta visuomenini\xc5\xb3 pastat\xc5\xb3, gyvenam\xc5\xb3j\xc5\xb3 nam\xc5\xb3._NEWLINE_1990\xc2\xa0m. senoji miesto dalis (I\xc4\x8dan Kala) \xc4\xaftraukta \xc4\xaf UNESCO pasaulio paveldo s\xc4\x85ra\xc5\xa1\xc4\x85.\n_START_SECTION_\nIstorija\n_START_PARAGRAPH_\nChiva \xe2\x88\x92 labai senas miestas, \xc4\xafkurtas I m. e. a. Pirmieji miesto gyventojai buvo iranie\xc4\x8diai, kalb\xc4\x97j\xc4\x99 jau i\xc5\xa1nykusia chorezmie\xc4\x8di\xc5\xb3 kalba. Nuo IV a. Chiva kartu su Chorezmu priklaus\xc4\x97 Persijai. 712\xc2\xa0m. miest\xc4\x85 u\xc5\xbekariavo arabai, 1221\xc2\xa0m. mongolai, o 1388\xc2\xa0m. Tim\xc5\xabras. Nuo XVI a. miestas tapo Chivos chanato sostine. 1740\xc2\xa0m. Chiv\xc4\x85 nuniokojo pers\xc5\xb3 \xc5\xa1acho Nadyro armija, ta\xc4\x8diau XVIII a. pab. \xe2\x88\x92 XIX a. pr. miestas atstatytas. 1920\xc2\xa0m. Chivos chanatas panaikintas, miestas tapo Chorezmo liaudies tarybin\xc4\x97s respublikos sostine. Nuo 1924\xc2\xa0m. prijungtas prie Uzbekijos TSR.'